Document ID: 32000R1622

Komisijas Regula (EK) Nr. 1622/2000
(2000. gada 24. jūlijs),
kas nosaka konkrētus sīki izstrādātus noteikumus Regulas (EK) Nr. 1493/1999 par vīna tirgus kopējo organizāciju ieviešanai un kas izveido Kopienas enoloģiskās prakses un procesu kodeksu
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1999. gada 17. maija Regulu (EK) Nr. 1493/1999 par vīna tirgus kopējo organizāciju [1], un jo īpaši tās 42., 44., 45., 46. un 80. pantu,
tā kā:
(1) Regulas (EK) Nr. 1493/1999 V sadaļas I nodaļā un vairākos tās pielikumos ir izklāstīti vispārīgie noteikumi par enoloģisko praksi un procesiem, un attiecībā uz pārējiem jautājumiem tā norāda uz sīki izstrādātām ieviešanas normām, kas jāpieņem Komisijai.
(2) Līdz Regulas (EK) Nr. 1493/1999 pieņemšanai šīs normas bija izkaisītas pa daudzām Kopienas regulām. Gan Kopienas uzņēmēju, gan iestāžu, kas atbild par Kopienas normu piemērošanu, interesēs visi šie noteikumi būtu jāapvieno Kopienas enoloģiskās prakses un procesu kodeksā, un regulas par šo jautājumu, tas ir, Komisijas Regulas (EEK) Nr. 1618/70 [2], Nr. 1972/78 [3], kurā jaunākie grozījumi izdarīti ar Regulu (EEK) Nr. 45/80 [4], Nr. 2394/84 [5], kurā jaunākie grozījumi izdarīti ar Regulu (EEK) Nr. 2751/86 [6], Nr. 305/86 [7], Nr. 1888/86 [8], Nr. 2202/89 [9], Nr. 2240/89 [10], Nr. 3220/90 [11], kurā jaunākie grozījumi izdarīti ar Regulu (EK) Nr. 1477/1999 [12], un (EK) Nr. 586/93 [13], kurā jaunākie grozījumi izdarīti ar Regulu (EK) Nr. 693/96 [14], Nr. 3111/93 [15], kurā jaunākie grozījumi izdarīti ar Regulu (EK) Nr. 693/98 [16], un (EK) Nr. 1128/96 [17], būtu jāatceļ.
(3) Šajā Kopienas kodeksā jāiekļauj pašlaik spēkā esošās normas, un tās jāpielāgo jaunajām Regulas (EK) Nr. 1493/1999 prasībām. Tomēr tās ir arī jāvienkāršo un loģiski jāsaskaņo, kā arī ir jāaizpilda daži "robi", lai nodrošinātu, ka Kopienas normas šajā jomā ir visaptverošas. Turklāt daži noteikumi ir jāprecizē, lai nodrošinātu lielāku juridisko skaidrību, tos piemērojot.
(4) Turklāt, lai vienkāršotu normas, būtu jāiekļauj tikai tās sīki izstrādātās ieviešanas normas, uz ko ir skaidri norādīts Regulā (EK) Nr. 1493/1999. Pārējos gadījumos ar normām, kas minētas Līguma 28. un turpmākajos pantos, vajadzētu pietikt, lai nodrošinātu vīna produktu brīvu apriti attiecībā uz enoloģisko praksi un procesiem.
(5) Būtu jāprecizē arī, ka kodekss jāpiemēro, neierobežojot specifiskos noteikumus citās jomās, īpaši tās normas attiecībā uz pārtikas produktiem, kas jau pastāv vai vēl jāpieņem.
(6) Lai izgatavotu produktus, kas minēti 42. panta 5. punktā, Regulas (EK) Nr. 1493/1999 42. panta 5. punktā ir atļauts Kopienā izmantot citas vīnogas, nevis vīna vīnogu šķirnes, kas uzskaitītas klasifikācijā, kura izveidota saskaņā ar minētās Regulas 19. pantu, vai no tām iegūtus produktus. Būtu jāsastāda to šķirņu saraksts, kurām drīkst piemērot minētās atkāpes.
(7) Ievērojot Regulas (EK) Nr. 1493/1999 V pielikumu, būtu jāsastāda to īpašos apvidos ražoto kvalitatīvo desertvīnu saraksts, attiecībā uz kuriem tiek atļautas īpašas sagatavošanas normas. Lai radītu iespēju produktus vieglāk identificēt un atvieglot Kopienas iekšējo tirdzniecību, būtu jāatsaucas uz produktu aprakstiem, kas noteikti Kopienas normās vai, vajadzības gadījumā, valstu likumos un citos normatīvajos aktos.
(8) Būtu jānosaka arī dažu vielu izmantošanas robežas, ievērojot Regulas (EK) Nr. 1493/1999 IV pielikumu, un būtu jāizstrādā nosacījumi dažu minēto vielu izmantošanai.
(9) Ņemot vērā pašreiz rīcībā esošos tehniskos un zinātniskos datus par lizozīma pievienošanu, jo īpaši attiecībā uz šādi apstrādāta vīna kvalitatīvajām un sanitārajām īpašībām, pašlaik nevar noteikt galīgās robežas šim jaunajam apstrādes veidam. Pašlaik tas nebūtu jāatļauj, un nākamajā vīna gadā būtu jāturpina pārbaudes.
(10) Padomes Regulas (EEK) Nr. 337/79 [18], kas grozīta ar Regulu (EEK) Nr. 3307/85 [19], 44. pantā bija paredzēts no 1986. gada 1. septembra samazināt maksimālo kopējo sēra dioksīda saturu vīnos, izņemot dzirkstošos un liķiera vīnus, un dažus kvalitatīvos vīnus, par 15 mg uz litru. Lai izvairītos no grūtībām vīna realizēšanā, kas var rasties dēļ šīs izmaiņas ražošanas noteikumos, vīnu, kas ražots pirms minētā datuma Kopienā, izņemot Portugāli, atļāva piedāvāt tiešai lietošanai cilvēku uzturā pēc minētā datuma. Pārejas posmam vienu gadu no minētā datuma šī atļauja attiecās arī uz vīnu, kura izcelsme bija trešās valstis vai Portugāle, ar noteikumu, ka tā kopējais sēra dioksīda saturs atbilda Kopienas noteikumiem vai, vajadzības gadījumā, Spānijas noteikumiem, kas bija spēkā pirms 1986. gada 1. septembra. Tā kā ir iespējams, ka vēl ir tāda vīna krājumi, tad minētā pasākuma termiņš būtu jāpagarina.
(11) Padomes Regulas (EEK) Nr. 358/79 [20] 12. un 16. pantā bija paredzēts no 1986. gada 1. septembra samazināt maksimālo kopējo sēra dioksīda saturu dzirkstošajos vīnos, kvalitatīvajos dzirkstošajos vīnos un īpašos apvidos ražotos kvalitatīvajos dzirkstošajos vīnos par 15 mg uz litru. Ja runa bija par dzirkstošajiem vīniem, kuru izcelsme bija Kopienā, izņemot Portugāli, tad Regulas (EEK) Nr. 358/79 22. panta 1. punktā bija atļauts realizēt tādus produktus, līdz krājumi bija izsmelti, ar noteikumu, ka tie bija sagatavoti saskaņā ar minēto regulu tā, kā to piemēroja pirms 1986. gada 1. septembra. Būtu jāizstrādā pagaidu noteikumi importētajiem dzirkstošajiem vīniem un dzirkstošajiem vīniem, kas ražoti Spānijā un Portugālē pirms 1986. gada 1. septembra, lai izvairītos no grūtībām minēto produktu realizēšanā. Līdz ar to būtu jāļauj piedāvāt minētos produktus pārdošanai uz pagaidu laiku pēc minētā datuma ar noteikumu, ka to kopējais sēra dioksīda saturs atbilst Kopienas noteikumiem, kas bija spēkā pirms 1986. gada 1. septembra.
(12) Regulas (EK) Nr. 1493/1999 V pielikuma B daļas 1. punktā ir noteikts maksimālais gaistošās skābes saturs vīnā. Var paredzēt atkāpes dažiem īpašos apvidos ražotiem kvalitatīvajiem vīniem un dažiem galda vīniem, kas aprakstīti ar ģeogrāfisko norādi vai kam alkohola tilpuma koncentrācija ir 13 % vai vairāk. Dažiem Vācijas, Spānijas, Francijas, Itālijas, Austrijas un Apvienotās Karalistes vīniem minētajās kategorijās parasti ir lielāks gaistošās skābes daudzums nekā tas, kas paredzēts iepriekš minētajā V pielikumā, jo tie ir sagatavoti ar speciālām metodēm un tiem ir augstāka alkohola tilpuma koncentrācija. Lai minētos vīnus varētu turpināt sagatavot ar parastajām metodēm, ar ko tie iegūst savas raksturīgās īpašības, to gadījumā būtu jāparedz atkāpe no iepriekš minētā V pielikuma B daļas 1. punkta.
(13) Saskaņā ar Regulas (EEK) Nr. 1493/1999 V pielikuma D daļas 3. punktu, būtu jāprecizē vīnkopības reģioni, kur tradicionāli tika piekopta saharozes pievienošana saskaņā ar 1970. gada 8. maijā spēkā esošajiem likumiem un citiem normatīvajiem aktiem.
(14) Luksemburgas Lielhercogistes vīnkopības sektora nelielie izmēri nozīmē, ka kompetentās iestādes var sistemātiski analizēt un pārbaudīt visas produktu partijas, kas tiek pārvērstas vīnā. Deklarācijas par nodomu vīnu saldināt nav nepieciešamas tik ilgi, kamēr piemēro minētos nosacījumus.
(15) Saskaņā ar Regulas (EK) Nr. 1493/1999 V pielikuma G daļas 5. punktu par visām saldināšanas, paskābināšanas un atskābināšanas darbībām ir jāziņo kompetentajām iestādēm. Tas pats attiecas uz cukura, koncentrētas vīnogu misas un rektificētas koncentrētas vīnogu misas daudzumiem, kas atrodas pie fiziskajām vai juridiskajām personām, kas veic šādas darbības. Šāda paziņojuma mērķis ir dot iespēju uzraudzīt minētās darbības. Paziņojumi līdz ar to jāadresē tās dalībvalsts kompetentajai iestādei, kuras teritorijā darbība notiks, un tiem jābūt pēc iespējas precīzākiem. Ja ir iesaistīts arī alkohola tilpuma koncentrācijas palielinājums, tad kompetentā iestāde jābrīdina savlaicīgi, lai tā varētu veikt efektīvu pārbaudi. Ja runa ir par paskābināšanu un atskābināšanu, pietiek ar pārbaudi pēc konkrētās darbības. Līdz ar to, lai vienkāršotu administratīvās procedūras, jābūt iespējai veikt šādu paziņojumu, izņemot pirmo paziņojumu vīna gadā, papildinot ar jauniem datiem oficiālos dokumentus, ko regulāri pārbauda kompetentā iestāde.
(16) Regulas (EK) Nr. 1493/1999 V pielikuma F daļas 1. punktā ir izklāstītas dažas normas attiecībā uz vīnu saldināšanu. Minētais noteikums attiecas galvenokārt uz galda vīniem, bet to piemēro arī īpašos apvidos ražotiem kvalitatīvajiem vīniem, ievērojot minētās regulas VI pielikuma G daļas 2. punktu.
(17) Saldināšana nedrīkst novest pie bagātināšanas, kas pārsniedz robežas, kuras noteiktas Regulas (EK) Nr. 1493/1999 V pielikuma C daļā. Tādēļ ir izstrādāts speciāls noteikums minētās regulas VI pielikuma F daļas 1. punktā. Turklāt pārbaudes ir būtiskas, lai nodrošinātu atbilstību konkrētajiem noteikumiem.
(18) Īpaši, lai palīdzētu padarīt pārbaudes efektīvas, saldināšana būtu jāveic tikai ražošanas posmā vai kādā citā posmā pēc iespējas tuvāk ražošanai. Līdz ar to tā būtu jāierobežo līdz ražošanas un vairumtirdzniecības posmiem.
(19) Uzraudzības iestādes jāinformē par visām gaidāmajām saldināšanas operācijām. Līdz ar to no jebkura, kurš gatavojas veikt saldināšanas operāciju, būtu jāpieprasa rakstiski brīdināt uzraudzības iestādes. Šo procedūru tomēr var vienkāršot, ja kāds uzņēmums veic saldināšanu bieži vai pastāvīgi.
(20) Šādu paziņojumu mērķis ir dot iespēju uzraudzīt minētās darbības. Paziņojumi līdz ar to jāadresē tās dalībvalsts kompetentajai iestādei, kuras teritorijā darbība notiks, tiem jābūt pēc iespējas precīzākiem, un kompetentajai iestādei tie jāsaņem pirms konkrētās darbības.
(21) Lai pārbaudes būtu efektīvas, vīnogu misas vai koncentrētas vīnogu misas daudzumi, kas atrodas pie attiecīgās puses, pirms saldināšanas operācijas jādeklarē. Šādām deklarācijām tomēr nav vērtības, ja nav saistību arī veik to ienākošo un izejošo produktu uzskaiti, ko izmanto saldināšanas darbībās.
(22) Lai novērstu to, ka saharozi izmanto, lai saldinātu liķiera vīnus, papildu koncentrētai vīnogu misai būtu jāatļauj izmantot rektificētua koncentrētu vīnogu misu.
(23) Kupāža ir plaši izplatīta enoloģiskā prakse un, ņemot vērā iespējamās sekas, tās izmantošana jāregulē, lai novērstu ļaunprātīgu izmantošanu.
(24) Kupāža ir dažādas izcelsmes vai dažādu kategoriju vīnu vai misu samaisīšana.
(25) Norāde uz ģeogrāfisko izcelsmi vai vīnogu šķirni ir ļoti svarīga to vīnu vai misu tirdzniecības vērtībai, kuru izcelsme ir viena un tā pati vīnogu audzēšanas zona Kopienā vai viens un tas pats ražošanas apgabals kādā trešā valstī. Tādu vīnu vai vīnogu misu samaisīšanu, kas nāk no vienas un tās pašas zonas, bet dažādiem ģeogrāfiskajiem apgabaliem minētās zonas robežās, vai no dažādām vīnogu šķirnēm vai ražas novākšanas gadiem, līdz ar to uzskata par kupāžu, ja rezultātā iegūtā produkta aprakstā ir minēta ģeogrāfiskā izcelsme, vīna šķirne vai ražas novākšanas gads.
(26) Regulas (EK) Nr. 1493/1999 42. panta 6. punktā principā ir aizliegta baltā galda vīna kupāža ar sarkano galda vīnu, bet ir paredzēta atkāpe tām zonām, kur minētā prakse bija tradicionāla.
(27) Ievērojot minēto atkāpi, Spānijai būtu jāizstrādā īpašas sīki izstrādātas normas, kas atbilstu vīnogu audzēšanas sektora struktūrai un patērētāju attieksmei, kas mainās lēnām.
(28) Lai ierobežotu baltā un sarkanā galda vīna kupāžu tikai ar Spāniju, vajadzības gadījumā ir ļoti svarīgi nodrošināt, lai vīnu, kas ražots, izmantojot šo praksi, nevarētu patērēt ārpus minētās valsts.
(29) Dalībvalstīm būtu jādod iespēja atļaut izmantot ierobežotu laiku un eksperimentāliem mērķiem tādu enoloģisko praksi un procesus, kas nav paredzēti Regulā (EK) Nr. 1493/1999.
(30) Ievērojot Regulas (EK) Nr. 1493/1999 46. panta 3. punktu, jāparedz analīzes metodes, ar kurām noteikt to produktu sastāvu, uz kuriem attiecas minētās Regulas 1. pants, un jāpieņem normas, pēc kurām noteikt, vai minētie produkti ir bijuši pakļauti procesiem, kas ir pretrunā ar atļauto enoloģisko praksi.
(31) Regulas (EK) Nr. 1493/1999 VI pielikuma J daļas 1. punktā ir paredzēts tests vismaz to faktoru novērtēšanai, to starpā, kas minēti tā pielikuma J daļas 3. punktā, kas ļauj atšķirt īpašā apvidū ražotu kvalitatīvo vīnu.
(32) Jāievieš vienotas analīzes metodes, lai nodrošinātu, ka informācija dokumentos attiecībā uz konkrētajiem produktiem ir precīza un salīdzināma pārbaudes mērķiem. Tādām metodēm līdz ar to jābūt obligātām visiem tirdzniecības darījumiem un pārbaudes procedūrām. Tomēr, ņemot vērā kontroles prasības un tirdzniecības ierobežotās iespējas, nelielu skaitu parasto procedūru būtu jāļauj turpināt ierobežotu laiku, tā, lai vajadzīgos faktorus varētu noteikt ātri un ar saprātīgu precizitāti.
(33) Kopienas metodes vīnu analīzei bija noteiktas Komisijas Regulā (EEK) Nr. 2676/90 [21]. Tā kā tajā aprakstītās metodes ir spēkā, minētajai regulai būtu jāpaliek spēkā, izņemot parastās metodes, ko vēlāk vairs neaprakstīs.
(34) Ievērojot Regulas (EK) Nr. 1493/1999 80. pantu, var veikt pasākumus, lai atvieglotu pārkārtošanu uz pasākumiem, kas paredzēti šajā regulā. Minētā iespēja būtu jāizmanto, lai pasargātu no ievērojamiem zaudējumiem tirgotājus, kam ir lieli dažu tādu produktu krājumi, uz ko attiecas minētā regula.
(35) Tā kā šajā nolikumā paredzētie pasākumi ir saskaņā ar Vīna pārvaldības komitejas atzinumu,
IR PIEŅĒMUSI ŠO REGULU.
1. pants
Mērķis
Neierobežojot vispārīgos noteikumus par pārtiku, enoloģisko praksi un procesus regulē Kopienas noteikumi, kas noteikti Regulas (EK) Nr. 1493/1999 V sadaļas I nodaļā un tās pielikumos, un kodekss, kas izklāstīts šajā regulā.
Šajā kodeksā ir ietverti sīki izstrādāti noteikumi, kas jāievēro, ieviešot Regulu (EK) Nr. 1493/1999, jo īpaši tie, kas attiecas uz produktiem, kuri paredzēti izmantošanai vīndarībā (I sadaļa), un enoloģisko praksi un procesiem, kas atļauti Kopienā (II un III sadaļa).
I SADAĻA
PRASĪBAS ATTIECĪBĀ UZ DAŽĀM VĪNOGĀM UN VĪNOGU MISĀM
2. pants
Dažu šķirņu vīnogu izmantošana
1. Tādu šķirņu vīnogas, kas klasificētas tikai kā galda vīnogas, vīndarībā neizmanto.
2. Neatkarīgi no Regulas (EK) Nr. 1493/1999 42. panta 5. punkta to šķirņu vīnogas, kas uzskaitītas tās I pielikumā, var izmantot Kopienā, lai sagatavotu produktus, uz kuriem attiecas minētais noteikums.
3. pants
Dažu tādu produktu izmantošana, kam nepiemīt dabīgā alkohola tilpuma koncentrācija, lai ražotu dzirkstošo vīnu, gāzētu dzirkstošo vīnu un gāzētu viegli dzirkstošo vīnu
Gadi, kad nelabvēlīgu laika apstākļu dēļ tos produktus no vīnogu audzēšanas A un B zonām, kam nepiemīt minimālā dabīgā alkohola tilpuma koncentrācija, kura noteikta attiecīgajai vīnogu audzēšanas zonai, var izmantot, ievērojot nosacījumus, kas izklāstīti Regulas (EK) Nr. 1493/1999 44. panta 3. punktā, dzirkstošā vīna, gāzēta dzirkstošā vīna un gāzēta viegli dzirkstošā vīna ražošanai, ir tie, kas noteikti šīs regulas II pielikumā.
4. pants
Dažu vīnogu šķirņu vīnogu misas izmantošana, lai sagatavotu kvalitatīvu aromātisko dzirkstošo vīnu un īpašos apvidos ražotu kvalitatīvu aromātisko dzirkstošo vīnu, un šādas izmantošanas izņēmumi
1. To vīnogulāju šķirņu saraksts, no kurām iegūst vīnogu misu vai rūgstošu vīnogu misu, kas jāizmanto "mucas" (cuvée) izveidei, ko izmanto kvalitatīvo aromātisko dzirkstošo vīnu un īpašos apvidos ražotu kvalitatīvo aromātisko dzirkstošo vīnu izgatavošanā saskaņā ar Regulas (EK) Nr. 1493/1999 V pielikuma I daļas 3. punkta a) apakšpunktu un VI pielikuma K daļas 10. punkta a) apakšpunktu, ir tas, kas noteikts šīs regulas III pielikuma A daļā.
2. Atkāpes, kas minētas Regulas (EK) Nr. 1493/1999 V pielikuma I daļas 3. punkta a) apakšpunktā un VI pielikuma K daļas 10. punkta a) apakšpunktā, attiecībā uz vīnogu šķirnēm un produktiem, ko izmanto, lai izveidotu "mucu" (cuvée), ir tās, kas noteiktas šīs regulas III pielikuma B daļā.
II SADAĻA
VĪNDARĪBAS PRAKSE UN PROCESI
I NODAĻA
IEROBEŽOJUMI UN PRASĪBAS ATTIECĪBĀ UZ DAŽU VIELU IZMANTOŠANU, KAS ATĻAUTAS ENOLOĢISKAJIEM MĒRĶIEM
5. pants
Dažu vielu izmantošanas ierobežojumi
Vielas, ko atļauj enoloģiskajiem mērķiem un kas uzskaitītas Regulas (EK) Nr. 1493/1999 IV pielikumā, var izmantot, tikai ievērojot ierobežojumus, kuri noteikti šīs regulas IV pielikumā.
6. pants
Polivinilpolipirolidons
Polivinilpolipirolidonu, kura izmantošana ir paredzēta Regulas (EK) Nr. 1493/1999 IV pielikuma 1. punkta p) apakšpunktā un 3. punkta y) apakšpunktā, drīkst izmantot tikai tad, ja tas atbilst prasībām un tīrības kritērijiem, kas noteikti šīs regulas V pielikumā.
7. pants
Kalcija tartarāts
Kalcija tartarātu, kura izmantošana, lai palīdzētu nogulsnēt vīnakmeni, ir paredzēta Regulas (EK) Nr. 1493/1999 IV pielikuma 3. punkta v) apakšpunktā, drīkst izmantot tikai tad, ja tas atbilst prasībām, kas noteiktas šīs regulas VI pielikumā.
8. pants
Vīnskābe
Vīnskābi, kuras izmantošana atskābināšanas mērķiem ir paredzēta Regulas (EK) Nr. 1493/1999 IV pielikuma 1. punkta m) apakšpunktā un IV pielikuma 3. punkta l) apakšpunktā, drīkst izmantot tikai tiem produktiem, kas:
- ir no Elbling un Riesling vīnogu šķirnēm un
- ir iegūti no vīnogām, kas novāktas šādos vīnkopības reģionos vīnogu audzēšanas A zonas ziemeļu daļā:
- Ahr,
- Rheingau,
- Mittelrhein,
- Mosel-Saar-Ruwer,
- Nahe,
- Rheinhessen,
- Rheinpfalz,
- Moselle luxembourgeoise.
9. pants
Alepo priedes sveķi
Alepo priedes sveķus, kuru izmantošana ir paredzēta Regulas (EK) Nr. 1493/1999 IV pielikuma 1. punkta n) apakšpunktā, drīkst izmantot tikai, lai ražotu galda vīnu retsina. Šo enoloģisko praksi drīkst veikt tikai:
- Grieķijas ģeogrāfiskajā teritorijā,
- izmantojot vīnogu misu no vīnogu šķirnēm, ražošanas apgabaliem un vīndarības apgabaliem, kas precizēti Grieķijas noteikumos, kuri ir spēkā 1980. gada 31. decembrī,
- pievienojot 1000 gramu vai mazāk sveķu uz hektolitru izmantotā produkta pirms fermentēšanas vai, ja faktiskā alkohola tilpuma koncentrācija nepārsniedz vienu trešdaļu kopējās alkohola tilpuma koncentrācijas, fermentācijas laikā.
Grieķija iepriekš brīdina Komisiju, ja tā grasās grozīt noteikumus, kas minēti otrajā ievilkumā. Ja Komisija neatbild divos mēnešos pēc šāda paziņojuma, tad Grieķija var ieviest plānotos grozījumus.
10. pants
β glukanāze
β glukanāzi, kuras izmantošana ir paredzēta Regulas (EK) Nr. 1493/1999 IV pielikuma 1. punkta j) apakšpunktā un 3. punkta m) apakšpunktā, drīkst izmantot tikai tad, ja tā atbilst prasībām, kas izklāstītas šīs regulas VII pielikumā.
11. pants
Pienskābes baktērijas
Pienskābes baktērijas, kuru izmantošana ir paredzēta Regulas (EK) Nr. 1493/1999 IV pielikuma 1. punkta q) apakšpunktā un 3. punkta z) apakšpunktā, drīkst izmantot tikai tad, ja tās atbilst prasībām, kas izklāstītas šīs regulas VIII pielikumā.
12. pants
Jonu apmaiņas sveķi
Jonu apmaiņas sveķi, ko drīkst izmantot saskaņā ar Regulas (EK) Nr. 1493/1999 IV pielikuma 2. punkta h) apakšpunktu, ir stirola un divinilbenzola kopolimērs, kas satur sulfoskābes vai amonija grupas. Tiem jāatbilst prasībām, kas noteiktas Padomes 1988. gada 21. decembra Direktīvā 89/109/EEC par dalībvalstu likumu tuvināšanu attiecībā uz materiāliem un priekšmetiem, kam paredzēts nonākt saskarē ar pārtiku [22], un Kopienas un valsts noteikumiem, kas pieņemti, tos īstenojot. Turklāt testā ar analīzes metodi, kas noteikta šīs regulas IX pielikumā, tie nedrīkst zaudēt vairāk kā 1 mg/l organiskās vielas jebkurā no uzskaitītajiem šķīdinātājiem. Tie jāreģenerē ar vielām, ko atļauts izmantot, sagatavojot pārtiku.
Minētos sveķus drīkst izmantot tikai enologa vai speciālista (tehniķa) uzraudzībā un iekārtās, ko apstiprinājušas tās dalībvalsts iestādes, kuras teritorijā tās izmanto. Šādas iestādes nosaka, kādi pienākumi un atbildība jāuzņemas apstiprinātajiem enologiem un speciālistiem (tehniķiem).
13. pants
Kālija ferocianīds
Kālija ferocianīdu, kura izmantošana ir paredzēta Regulas (EK) Nr. 1493/1999 IV pielikuma 3. punkta p) apakšpunktā, drīkst izmantot tikai tāda enologa vai speciālista (tehniķa) uzraudzībā, ko apstiprinājušas tās dalībvalsts iestādes, kuras teritorijā šo procesu veic, un kā atbildības robežas vajadzības gadījumā nosaka konkrētā dalībvalsts.
Pēc apstrādes ar kālija ferocianīdu vīnā jābūt nelieliem dzelzs piemaisījumiem.
Produkta, uz kuru attiecas šis pants, izmantošanas uzraudzību reglamentē noteikumi, ko pieņem dalībvalstis.
14. pants
Kalcija fitāts
Kalcija fitātu, kura izmantošana ir paredzēta Regulas (EK) Nr. 1493/1999 IV pielikuma 3. punkta p) apakšpunktā, drīkst izmantot tikai tāda enologa vai speciālista (tehniķa) uzraudzībā, ko apstiprinājušas tās dalībvalsts iestādes, kuras teritorijā šo procesu veic, un kā atbildības robežas vajadzības gadījumā nosaka konkrētā dalībvalsts.
Pēc apstrādes vīnā jābūt nelieliem dzelzs piemaisījumiem.
Produkta, kas minēts pirmajā daļā, izmantošanas uzraudzību reglamentē noteikumi, ko pieņem dalībvalstis.
15. pants
DL-vīnskābe
DL-vīnskābi, kuras izmantošana ir paredzēta Regulas (EK) Nr. 1493/1999 IV pielikuma 3. punkta s) apakšpunktā, drīkst izmantot tikai tāda enologa vai speciālista (tehniķa) uzraudzībā, ko apstiprinājušas tās dalībvalsts iestādes, kuras teritorijā šo procesu veic, un kā atbildības robežas vajadzības gadījumā nosaka konkrētā dalībvalsts.
Produkta, uz kuru attiecas šis pants, izmantošanas uzraudzību reglamentē noteikumi, ko pieņem dalībvalstis.
16. pants
Elektrodialīzes apstrāde
Elektrodialīzes apstrādi, kuras izmantošana, lai nodrošinātu vīna vīnskābes stabilizāciju, ir paredzēta Regulas (EK) Nr. 1493/1999 IV pielikuma 4. punkta b) apakšpunktā, drīkst izmantot tikai tad, ja tā atbilst prasībām, kas izklāstītas šīs regulas X pielikumā. To izmanto tikai galda vīniem līdz 2001. gada 31. jūlijam.
17. pants
Ureāze
Ureāzi, kuras izmantošana, lai samazinātu urīnvielas daudzumu vīnā, ir paredzēta Regulas (EK) Nr. 1493/1999 IV pielikuma 4. punkta c) apakšpunktā, drīkst izmantot tikai tad, ja tā atbilst prasībām un tīrības kritērijiem, kas izklāstīti šīs regulas XI pielikumā.
18. pants
Skābekļa pievienošana
Skābekļa pievienošana, kas paredzēta Regulas (EK) Nr. 1493/1999 IV pielikuma 4. punkta a) apakšpunktā, jāveic, izmantojot tīro gāzveida skābekli.
II NODAĻA
ĪPAŠIE IEROBEŽOJUMI UN PRASĪBAS
19. pants
Sēra dioksīda saturs
1. To vīnu sarakstu grozījumi, kas minēti Regulas (EK) Nr. 1493/1999 V pielikuma A daļas 2. punktā, ir tie, kas noteikti šīs regulas XII pielikumā.
2. Tiešai lietošanai cilvēku uzturā līdz krājumu iztukšošanai drīkst piedāvāt šādus:
- vīnu, izņemot liķiera vīnus un dzirkstošos vīnus, kas ražoti Kopienā, izņemot Portugāli, pirms 1986. gada 1. septembra, un
- vīnu, izņemot liķiera vīnus un dzirkstošos vīnus, kuru izcelsme ir trešās valstīs vai Portugālē un kuri importēti Kopienā pirms 1987. gada 1. septembra,
ar noteikumu, ka to kopējais sēra dioksīda saturs, tos laižot tirgū tiešai lietošanai cilvēku uzturā, nepārsniedz:
a) 175 miligramus litrā sarkanvīniem un
b) 225 miligramus litrā baltvīniem un sārtvīniem;
c) neatkarīgi no iepriekš minētā a) un b) apakšpunkta vīniem ar atlieku cukura saturu, kas izteikts kā invertcukurs, ne mazāk kā pieci grami litrā, 225 miligramus litrā sarkanvīniem un 275 miligramus litrā baltvīniem un sārtvīniem.
Turklāt tiešai lietošanai cilvēku uzturā ražotājvalstī vai eksportam uz trešām valstīm līdz krājumu iztukšošanai var piedāvāt šādus:
- vīnu, kurš ražots Spānijā pirms 1986. gada 1. septembra, kura kopējais sēra dioksīda saturs nepārsniedz maksimālo daudzumu, kas noteikts Spānijas noteikumos, kuri bija spēkā pirms minētā datuma, un
- vīnu, kurš ražots Portugālē pirms 1991. gada 1. janvāra, kura kopējais sēra dioksīda saturs nepārsniedz maksimālo daudzumu, kas noteikts Portugāles noteikumos, kuri bija spēkā pirms minētā datuma.
3. Dzirkstošos vīnus, kuru izcelsme ir trešās valstīs un Portugālē un kuri importēti Kopienā pirms 1987. gada 1. septembra, var piedāvāt tiešai lietošanai cilvēku uzturā līdz krājumu iztukšošanai, ar noteikumu, ka to kopējais sēra dioksīda saturs nepārsniedz:
- 250 miligramus litrā dzirkstošajiem vīniem un
- 200 miligramus litrā kvalitatīvajiem dzirkstošajiem vīniem.
Turklāt tiešai lietošanai cilvēku uzturā ražotāja valstī vai eksportam uz trešām valstīm līdz krājumu iztukšošanai var piedāvāt šādus:
- vīnu, kurš ražots Spānijā pirms 1986. gada 1. septembra, kura kopējais sēra dioksīda saturs nepārsniedz maksimālo daudzumu, kas noteikts Spānijas noteikumos, kuri bija spēkā pirms minētā datuma, un
- vīnu, kurš ražots Portugālē pirms 1991. gada 1. janvāra, kura kopējais sēra dioksīda saturs nepārsniedz maksimālo daudzumu, kas noteikts Portugāles noteikumos, kuri bija spēkā pirms minētā datuma.
20. pants
Gaistošās skābes saturs
Vīni, uz ko attiecas izņēmumi attiecībā uz maksimālo gaistošās skābes saturu vīnā saskaņā ar Regulas (EK) Nr. 1493/1999 V pielikuma B daļas 3. punktu, ir tie, kas noteikti šīs regulas XIII pielikumā.
21. pants
Kalcija sulfāta izmantošana dažos liķiera vīnos
Atkāpes attiecībā uz kalcija sulfāta izmantošanu, kā minēts Regulas (EK) Nr. 1493/1999 V pielikuma J daļas 4. punkta b) apakšpunktā, drīkst piešķirt tikai attiecībā uz šādiem Spānijas vīniem:
a) Vino generoso, kā noteikts Regulas (EK) Nr. 1493/1999 VI pielikuma L daļas 8. punktā;
b) Vino generoso de licor, kā noteikts Regulas (EK) Nr. 1493/1999 VI pielikuma L daļas 11. punktā.
II SADAĻA
ENOLOĢISKĀ PRAKSE
I NODAĻA
BAGĀTINĀŠANA
22. pants
Atļauja izmantot saharozi
Vīnkopības reģioni, kur ir atļauts izmantot saharozi, ievērojot Regulas (EK) Nr. 1493/1999 V pielikuma D daļas 3. punktu, ir šādi:
a) vīnogu audzēšanas A zona;
b) vīnogu audzēšanas B zona;
c) vīnogu audzēšanas C zona, izņemot vīna dārzus Itālijā, Grieķijā, Spānijā un Portugālē un vīna dārzus Francijas departamentos, uz kuriem attiecas šādu apelācijas tiesu jurisdikcija:
- Aix-en-Provence,
- Nîmes,
- Montpellier,
- Toulouse,
- Agen,
- Pau,
- Bordeaux,
- Bastia.
Tomēr bagātināšanu ar sauso cukuru valsts iestādes izņēmuma kārtā drīkst atļaut iepriekš minētajos Francijas departamentos. Francijai par šādu atļauju nekavējoties jāinformē Komisija un pārējās dalībvalstis.
23. pants
Bagātināšana īpaši nelabvēlīgu laika apstākļu gadījumā
Gadi, kuros var atļaut palielināt alkohola tilpuma koncentrāciju, kas minēta Regulas (EK) Nr. 1493/1999 V pielikuma C daļas 3. punktā, saskaņā ar kārtību, kas noteikta minētās regulas 75. pantā, īpaši nelabvēlīgu laika apstākļu dēļ, ievērojot minētā pielikuma C daļas 4. punktu, kā arī attiecīgās vīnogu audzēšanas zonas, ģeogrāfiskie reğioni un šķirnes ir tie, kas noteikti šīs regulas XIV pielikumā.
24. pants
"Mucas" (cuvée) bagātināšana dzirkstošajiem vīniem
Saskaņā ar Regulas (EK) Nr. 1493/1999 V pielikuma H daļas 4. punktu un I daļas 5. punktu, un VI pielikuma K daļas 11. punktu, katra dalībvalsts var atļaut "mucas" (cuvée) bagātināšanu vietā, kur sagatavo dzirkstošos vīnus, ar noteikumu, ka:
a) neviena no "mucas" (cuvée) sastāvdaļām iepriekš nav bagātināta;
b) minētās sastāvdaļas ir iegūtas tikai no vīnogām, kas novāktas tās teritorijā;
c) bagātināšanu veic vienā operācijā;
d) netiek pārsniegtas šādas robežas:
- 3,5 % tilpuma "mucai" (cuvée), kas ietver sastāvdaļas no vīnogu audzēšanas A zonas, ar noteikumu, ka katras sastāvdaļas dabīgā alkohola tilpuma koncentrācija ir vismaz 5 % tilpuma,
- 2,5 % tilpuma "mucai" (cuvée), kas ietver sastāvdaļas no vīnogu audzēšanas B zonas, ar noteikumu, ka katras sastāvdaļas dabīgā alkohola tilpuma koncentrācija ir vismaz 6 % tilpuma,
- 2 % tilpuma "mucai" (cuvée), kas ietver sastāvdaļas no vīnogu audzēšanas C I a, C I b, C II un C III zonām, ar noteikumu, ka katras sastāvdaļas dabīgā alkohola tilpuma koncentrācija attiecīgi ir vismaz 7,5 % tilpuma, 8 % tilpuma, 8,5 % tilpuma un 9 % tilpuma.
Iepriekš minētās robežas neierobežos Regulas (EK) Nr. 1493/1999 44. panta 3. punkta piemērošanu attiecībā uz "mucām" (cuvée), kas paredzētas dzirkstošo vīnu sagatavošanai, kā noteikts minētās regulas I pielikuma 15. punktā;
e) izmantotā metode ir saharozes, koncentrētas vīnogu misas vai rektificētas koncentrētas vīnogu misas pievienošana.
25. pants
Administratīvie noteikumi, kas piemērojami bagātināšanai
1. Paziņojumus, kas minēti Regulas (EK) Nr. 1493/1999 V pielikuma G daļas 5. punktā, attiecībā uz darbībām, kas vērstas uz alkohola tilpuma koncentrācijas palielināšanu, sniedz fiziskās vai juridiskās personas, kas veic konkrētās darbības, un, ievērojot atbilstīgos termiņus un kontroles nosacījumus, ko noteikusi tās dalībvalsts kompetentā iestāde, kuras teritorijā minētā darbība notiek.
2. Paziņojumus, kas minēti 1. punktā, veic rakstiski, un tajos ir ietverta šāda informācija:
- personas, kas izdara paziņojumu, vārds un adrese,
- vieta, kur jāveic darbība,
- datums un laiks, kad darbībai jāsākas,
- tā produkta apraksts, ko pakļauj darbībai,
- process, ko izmanto darbībai, ar sīku informāciju par izmantojamā produkta veidu.
3. Dalībvalstis tomēr var atļaut iepriekš paziņot par vairākām darbībām vai par noteiktu laika posmu, un tādi paziņojumi jānosūta kompetentajām iestādēm. Tādus paziņojumus pieņem tikai tad, ja persona, kas izdara paziņojumu, rakstiski reģistrē katru bagātināšanas darbību, kā paredzēts 6. punktā, un informāciju, kas prasīta 2. punktā.
4. Ja attiecīgo personu no paziņotās darbības savlaicīgas veikšanas attur force majeure apstākļi, tad dalībvalstis precizē nosacījumus, ar kādiem minētajai personai jāiesniedz kompetentajai iestādei jauns paziņojums tā, lai būtu iespējams veikt vajadzīgās pārbaudes.
Tās rakstiski paziņo šos noteikumus Komisijai.
5. Paziņojumi, kas minēti 1. punktā, netiek prasīti Luksemburgas Lielhercogistē.
6. Sīku informāciju attiecībā uz darbībām, kas vērstas uz alkohola tilpuma koncentrācijas palielināšanu, ieraksta reģistros uzreiz pēc darbības beigām saskaņā ar noteikumiem, kas pieņemti, ievērojot Regulas (EK) Nr. 1493/1999 70. pantu.
Gadījumā, ja iepriekšējos paziņojumos attiecībā uz dažām darbībām nav norādīts datums un laiks, kad tām jāsākas, pirms katras darbības sākuma reģistros jāizdara ieraksts.
II NODAĻA
PASKĀBINĀŠANA UN ATSKĀBINĀŠANA
26. pants
Administratīvie noteikumi, kas piemērojami paskābināšanai un atskābināšanai
1. Paskābināšanas un atskābināšanas gadījumā uzņēmējs izdara paziņojumu, kā noteikts Regulas (EK) Nr. 1493/1999 V pielikuma G daļas 5. punktā, ne vēlāk kā otrajā dienā pēc pirmās darbības, kas veikta jebkurā vīna gadā. Tādi paziņojumi ir derīgi visām darbībām tajā vīna gadā.
2. Paziņojumus, kas minēti 1. punktā, veic rakstiski, un tajos ir ietverta šāda informācija:
- personas, kas izdara paziņojumu, vārds un adrese,
- darbības veids,
- vieta, kur darbība notika.
3. Sīku informāciju attiecībā uz katru paskābināšanas un atskābināšanas darbību ieraksta reģistros saskaņā ar noteikumiem, kas pieņemti, ievērojot Regulas (EK) Nr. 1493/1999 70. pantu.
III NODAĻA
KOPĒJIE NOTEIKUMI, KAS PIEMĒROJAMI BAGĀTINĀŠANAI, PASKĀBINĀŠANAI UN ATSKĀBINĀŠANAI
27. pants
Viena un tā paša produkta paskābināšana un bagātināšana
Gadījumus, kad vinificēt un bagātināt vienu un to pašu produktu Regulas (EK) Nr. 1493/1999 I pielikuma nozīmē ir atļauts saskaņā ar minētās regulas V pielikuma E daļas 7. punktu, nolemj saskaņā ar kārtību, kas noteikta minētās regulas 75. pantā, un tie ir tādi, kā noteikts šīs regulas XV pielikumā.
28. pants
Vispārīgi noteikumi, kas piemērojami no vīna atšķirīgu produktu bagātināšanai, paskābināšanai un atskābināšanai
Procesi, kas minēti Regulas (EK) Nr. 1493/1999 V pielikuma G daļas 1. punktā, jāveic vienā darbībā. Dalībvalstis tomēr var atļaut dažus šos procesus veikt vairāk nekā vienā darbībā, ja tas uzlabo attiecīgo produktu vinifikāciju. Tādos gadījumos robežas, kas noteiktas Regulas (EK) Nr. 1493/1999 V pielikumā, attiecas uz visu attiecīgo darbību.
29. pants
Atkāpes no datumiem, kas noteikti bagātināšanai, paskābināšanai un atskābināšanai
Neatkarīgi no datumiem, kas noteikti Regulas (EK) Nr. 1493/1999 V pielikuma G daļas 7. punktā, bagātināšanas, paskābināšanas un atskābināšanas darbības var veikt pirms datumiem, kas noteikti šīs regulas XVI pielikumā.
IV NODAĻA
SALDINĀŠANA
30. pants
Tehniskie noteikumi, kas piemērojami saldināšanai
Galda vīnu un īpašos apvidos ražotu kvalitatīvo vīnu saldināšana ir atļauta tikai ražošanas un vairumtirdzniecības posmos.
31. pants
Administratīvie noteikumi, kas piemērojami saldināšanai
1. Jebkura fiziska vai juridiska persona, kas grasās veikt saldināšanas darbību, informē tās dalībvalsts kompetento iestādi, kuras teritorijā darbībai jānotiek.
2. Paziņojumus izdara rakstiski, un kompetentajai iestādei tie jāsaņem vismaz 48 stundas pirms dienas, kad jānotiek darbībai.
Tomēr, ja kāds uzņēmums bieži vai pastāvīgi veic saldināšanas darbības, tad dalībvalstis drīkst atļaut nosūtīt kompetentajām iestādēm paziņojumu, kas attiecas uz vairākām darbībām vai uz konkrētu laika posmu. Tādus paziņojumus pieņem tikai ar nosacījumu, ka uzņēmums rakstiski reģistrē katru saldināšanas darbību un reģistrē informāciju, kas prasīta 3. punktā.
3. Paziņojumos ietver šādu informāciju:
a) saldināšanas darbībām, ko veic saskaņā ar Regulas (EK) Nr. 1493/1999 V pielikuma F daļas 1. punkta a) apakšpunktu un VI pielikuma G daļas 2. punktu:
i) saldināmā galda vīna vai īpašā apvidū ražota kvalitatīvā vīna daudzums un kopējā un faktiskā alkohola tilpuma koncentrācija;
ii) pievienojamās vīnogu misas daudzums un faktiskā alkohola tilpuma koncentrācija;
iii) galda vīna vai īpašā apvidū ražotā kvalitatīvā vīna kopējā un faktiskā alkohola tilpuma koncentrācija pēc saldināšanas;
b) saldināšanas darbībām, ko veic saskaņā ar Regulas (EK) Nr. 1493/1999 V pielikuma F daļas 1. punkta b) apakšpunktu un VI pielikuma G daļas 2. punktu:
i) saldināmā galda vīna vai īpašā apvidū ražota kvalitatīvā vīna daudzums un kopējā un faktiskā alkohola tilpuma koncentrācija;
ii) pievienojamās vīnogu misas daudzums un kopējā un faktiskā alkohola tilpuma koncentrācija vai pievienojamās koncentrētās vīnogu misas daudzums un blīvums, atkarībā no situācijas;
iii) galda vīna vai īpašā apvidū ražotā kvalitatīvā vīna kopējā un faktiskā alkohola tilpuma koncentrācija pēc saldināšanas.
4. Personas, kas minētas 1. punktā, izdara ierakstus ienākošo un izejošo preču reģistros, norādot vīnogu misas vai koncentrētas vīnogu misas daudzumu, ko tās tur saldināšanas darbībām.
32. pants
Dažu importēto vīnu saldināšana
Importēto vīnu, kas minēti Regulas (EK) Nr. 1493/1999 V pielikuma F daļas 3. punktā, saldināšana ir pakļauta nosacījumiem, kas noteikti šīs regulas 30. un 31. pantā.
33. pants
Īpaši noteikumi, kas piemērojami liķiera vīnu saldināšanai
1. Saldināšanu, ievērojot nosacījumus, kas noteikti Regulas (EK) Nr. 1493/1999 V pielikuma J daļas 6. punkta a) apakšpunkta otrajā ievilkumā, atļauj priekš vino generoso de licor, kā noteikts minētās regulas VI pielikuma L daļas 11. punktā.
2. Saldināšanu, ievērojot nosacījumus, kas noteikti Regulas (EK) Nr. 1493/1999 V pielikuma J daļas 6. punkta a) apakšpunkta trešajā ievilkumā, atļauj īpašos apvidos ražotiem kvalitatīvajiem Madeira liķiera vīniem.
V NODAĻA
KUPĀŽA
34. pants
Definīcija
1. "Kupāža" Regulas (EK) Nr. 1493/1999 46. panta 2. punkta b) apakšpunkta izpratnē nozīmē: tādu vīnu vai misu samaisīšanu kopā, kas nāk no:
a) dažādām valstīm;
b) dažādām vīnogu audzēšanas zonām Kopienā Regulas (EK) Nr. 1493/1999 III pielikuma nozīmē vai no dažādām ražošanas zonām kādā trešā valstī;
c) vienas un tās pašas vīnogu audzēšanas zonas Kopienā vai no vienas un tās pašas ražošanas zonas kādā trešā valstī, bet kam atšķiras:
- ģeogrāfiskā izcelsme vai
- vīnogu šķirne, vai
- ražas novākšanas gads,
ar noteikumu, ka ģeogrāfiskā izcelsme, vīnogu šķirne vai ražas novākšanas gads ir precizēts vai to prasa precizēt konkrētā produkta aprakstā, vai
d) dažādām vīnu vai misu kategorijām.
2. Par dažādām vīna vai misas kategorijām uzskata šādus:
- sarkanvīnu, baltvīnu un misas vai vīnus, kas derīgi šādu kategoriju vīnu iegūšanai,
- galda vīnu, īpašos apvidos ražotu kvalitatīvo vīnu un misas vai vīnus, kas derīgi šādu kategoriju vīnu iegūšanai.
Šajā punktā sārtvīnu uzskata par sarkanvīnu.
3. Par kupāžu neuzskata šādus procesus:
a) koncentrētas vīnogu misas vai rektificētas koncentrētas vīnogu misas pievienošanu, lai palielinātu konkrētā produkta dabīgo alkohola tilpuma koncentrāciju;
b) saldināšanu:
- galda vīna,
- īpašā apvidū ražota kvalitatīvā vīna, ja saldinātājs nāk no tā īpašā apvidus, kura nosaukums tam ir dots, vai ja tā ir rektificēta koncentrēta vīnogu misa;
c) īpašā apvidū ražota kvalitatīvā vīna ražošanu saskaņā ar tradicionālo praksi, kas minēta Regulas (EK) Nr. 1493/1999 VI pielikuma D daļas 2. punktā.
35. pants
Vispārīgi noteikumi, kas piemērojami kupāžai
1. Veikt kupāžu vai samaisīt:
- galda vīnus citu ar citu vai
- vīnus, kas der galda vīnu iegūšanai, citu ar citu vai ar galda vīniem, vai
- īpašos apvidos ražotus kvalitatīvos galda vīnus citu ar citu
aizliedz, ja jebkura no sastāvdaļām neatbilst Regulai (EK) Nr. 1493/1999 vai šai regulai.
2. Jebkuru tādu produktu, ko iegūst, samaisot svaigas vīnogas, vīnogu misu, vīnogu misu fermentācijā vai jaunvīnu vēl fermentācijā, ja kādam no minētajiem produktiem nepiemīt prasītās īpašības, kas vajadzīgas galda vīna vai vīna, kas derīgs galda vīna ieguvei, ar produktiem, kas der tādu vīnu ieguvei vai ar galda vīnu, neuzskata par galda vīnu vai vīnu, kas derīgs galda vīna ieguvei.
3. Kupāžas gadījumā, izņemot gadījumus, kas minēti turpmākajos punktos, vienīgie produkti, ko drīkst uzskatīt par galda vīniem, ir tie, ko iegūst, veicot galda vīnu kupāžu savā starpā vai galda vīnu kupāžu ar vīniem, kas derīgi galda vīnu ieguvei, ar noteikumu, ka minēto vīnu, kas derīgi galda vīna ieguvei, alkohola tilpuma koncentrācija nepārsniedz 17 % tilpuma.
4. Neierobežojot Regulas (EK) Nr. 1493/1999 44. panta 7. punktu un šīs regulas 36. punktu, vīna, kas der galda vīna iegūšanai, kupāža ar:
a) galda vīnu var dot galda vīnu tikai tad, ja šo operāciju veic tajā vīnogu audzēšanas zonā, kur ir ražots vīns, kas der galda vīna iegūšanai;
b) kādu citu vīnu, kas der galda vīna iegūšanai, var dot galda vīnu tikai tad, ja:
- otrs vīns, kas der galda vīna iegūšanai, ir ražots tajā pašā vīnogu audzēšanas zonā un
- operāciju veic tajā pašā vīnogu audzēšanas zonā.
5. Veikt vīnogu misas vai galda vīna, kas ir izgājis enoloģisko praksi, kura minēta Regulas (EK) Nr. 1493/1999 IV pielikuma 1. punkta n) apakšpunktā, kupāžu ar vīnogu misu vai vīnu, kas nav izgājis minēto praksi, ir aizliegts.
36. pants
Īpaši noteikumi, kas piemērojami baltvīnu un sarkanvīnu kupāžai Spānijā
1. Ievērojot Regulas (EK) Nr. 1493/1999 42. panta 6. punktu, vīna, kas der galda baltvīna iegūšanai, vai galda baltvīna kupāža ar vīnu, kas der galda sarkanvīna iegūšanai, vai ar galda sarkanvīnu ir atļauta Spānijā līdz 2005. gada 31. jūlijam ar noteikumu, ka produktam ir galda sarkanvīna īpašības.
2. Spānijas sarkanvīnus un sārtvīnus, kas rodas no kupāžas, kura minēta 1. punktā, nedrīkst iekļaut tirdzniecībā ar citām dalībvalstīm vai eksportēt uz trešām valstīm.
3. Šā panta 2. punkta izpildei kompetentā iestāde, ko iecēlusi Spānija, garantē Spānijas galda sarkanvīnu un sārtvīnu izcelsmi, uzspiežot zīmogu ailē, kas paredzēta oficiāliem komentāriem, uz dokumenta, kas paredzēts Regulas (EK) Nr. 1493/1999 70. pantā, pirms tam ierakstot vārdus "vīns nav ražots ar baltvīna/sarkanvīna kupāžu".
VI NODAĻA
CITU PRODUKTU PIEVIENOŠANA
37. pants
Destilāta pievienošana liķiera vīniem un dažiem īpašos apvidos ražotiem kvalitatīvajiem liķiera vīniem
Tāda vīna destilāta un žāvētu vīnogu destilāta īpašības, ko var pievienot liķiera vīniem un dažiem īpašos apvidos ražotiem kvalitatīvajiem liķiera vīniem saskaņā ar Regulas (EK) Nr. 1493/1999 V pielikuma J daļas 2. punkta a) apakšpunkta i) ievilkumu, ir tās, kas izklāstītas šīs regulas XVII pielikumā.
38. pants
Citu produktu pievienošana un vīnogu misas izmantošana dažu īpašos apvidos ražotu kvalitatīvo liķiera vīnu sagatavošanā
1. To īpašos apvidos ražotu kvalitatīvo liķiera vīnu saraksts, kuru sagatavošanā ir iesaistīta vīnogu misa vai tās maisījums ar vīnu saskaņā ar Regulas (EK) Nr. 1493/1999 V pielikuma J daļas 1. punktu, ir tas, kas izklāstīts šīs regulas XVIII pielikuma A daļā.
2. To īpašos apvidos ražotu kvalitatīvo liķiera vīnu saraksts, kam var pievienot produktus, kuri minēti Regulas (EK) Nr. 1493/1999 V pielikuma J daļas 2. punkta b) apakšpunktā, ir tas, kas izklāstīts šīs regulas XVIII pielikuma B daļā.
39. pants
Alkohola pievienošana viegli dzirkstošajam vīnam
Ievērojot Regulas (EK) Nr. 1493/1999 42. panta 3. punktu, alkohola pievienošana viegli dzirkstošajiem vīniem nenoved pie kopējās alkohola tilpuma koncentrācijas palielinājuma vairāk kā 0,5 % tilpuma viegli dzirkstošajā vīnā. Alkoholu drīkst pievienot tikai saldinātas vīna piedevas veidā (expedition liqueur) un ar noteikumu, ka minētā metode ir atļauta saskaņā ar noteikumiem, kas ir spēkā ražotāja dalībvalstī, un ka minētie noteikumi ir darīti zināmi Komisijai un pārējām dalībvalstīm.
VII NODAĻA
PRASĪBAS, KAS PIEMĒROJAMAS VĪNA NOGATAVINĀŠANAI
40. pants
Dažu liķiera vīnu nogatavināšana
Nogatavināšana, ievērojot nosacījumus, kas noteikti Regulas (EK) Nr. 1493/1999 V pielikuma J daļas 6. punkta c) apakšpunktā, ir atļauta īpašos apvidos ražotiem kvalitatīvajiem Madeira liķiera vīniem.
III SADAĻA
JAUNAS ENOLOĢISKĀS PRAKSES EKSPERIMENTĀLĀ IZMANTOŠANA
41. pants
Vispārīgie noteikumi
1. Eksperimentāliem mērķiem, kas minēti Regulas (EK) Nr. 1493/1999 46. panta 2. punkta f) apakšpunktā, katra dalībvalsts var atļaut izmantot zināmu enoloģisko praksi vai procesus, kas nav paredzēti minētajā regulā, maksimāli uz trim gadiem ar nosacījumu, ka:
- tāda prakse un procesi atbilst prasībām, kas noteiktas Regulas (EK) Nr. 1493/1999 42. panta 2. punktā,
- tādu praksi un procesus piemēro daudzumiem, kas nepārsniedz 50000 hektolitru gadā jebkuram eksperimentam,
- iegūtos produktus nenosūta ārpus tās dalībvalsts, kuras teritorijā eksperiments tika veikts,
- eksperimenta sākumā attiecīgā dalībvalsts informē Komisiju un pārējās dalībvalstis par katras atļaujas noteikumiem.
"Eksperiments" nozīmē darbību vai darbības saistībā ar skaidri noteiktu izpētes projektu un ar vienotu eksperimentu protokolu.
2. Pirms tā laika posma beigām, kas minēts 1. punktā, attiecīgā dalībvalsts nosūta Komisijai ziņojumu par atļauto eksperimentu, un Komisija informē pārējās dalībvalstis par tā rezultātiem. Atkarībā no šiem rezultātiem attiecīgā dalībvalsts var lūgt Komisijai atļauju turpināt eksperimentu, iespējams, ar lielāku produkta daudzumu nekā pirmajā eksperimentā, augstākais, uz turpmākajiem trim gadiem. Dalībvalsts iesniegumam pievieno atbilstīgu dokumentāciju.
3. Komisija, rīkojoties saskaņā ar kārtību, kas noteikta Regulas (EK) Nr. 1493/1999 75. pantā, lemj par iesniegumu, kas minēts 2. punktā. Tajā pat laikā tā var nolemt atļaut eksperimentu turpināt citās dalībvalstīs ar tādiem pašiem nosacījumiem.
4. Tā laika posma beigās, kas minēts 1. punktā vai, vajadzības gadījumā, 2. punktā, un pēc tam, kad ir savākta visa informācija par eksperimentu, Komisija drīkst, ja tas ir lietderīgi, iesniegt Padomei priekšlikumu pastāvīgi atļaut izmantot enoloģisko praksi vai procesu, uz ko attiecās eksperiments.
IV SADAĻA
NOBEIGUMA NOTEIKUMI
42. pants
Vīns, kas ražots pirms 2000. gada 1. augusta
Vīnu, kas ražots pirms 2000. gada 1. augusta, var piedāvāt vai piegādāt tiešai lietošanai cilvēku uzturā pēc minētā datuma ar noteikumu, ka tas atbilst Kopienas vai valsts noteikumiem, kas bija spēkā pirms minētā datuma.
43. pants
Prasības tādu produktu destilācijai, kustībai un izmantošanai, kas neatbilst Regulai (EK) Nr. 1493/1999 vai šai regulai
1. Produktus, ko, ievērojot Regulas (EK) Nr. 1493/1999 45. panta 1. punktu, nedrīkst piedāvāt vai piegādāt tiešai lietošanai cilvēku uzturā, iznīcina. Dalībvalstis tomēr var atļaut izmantot dažus produktus, kuru īpašības tās nosaka, spirta rūpnīcām vai etiķa rūpnīcām vai rūpnieciskiem mērķiem.
2. Ražotāji vai tirgotāji nedrīkst turēt tādus produktus bez juridiska pamatojuma, un tos drīkst pārvietot tikai uz spirta rūpnīcām, etiķa rūpnīcām, uzņēmumiem, kas tos izmanto rūpnieciskiem mērķiem vai produktiem vai iznīcināšanas iekārtām.
3. Dalībvalstis var likt pievienot denaturējošas vielas vai indikatorus vīniem, kā minēts iepriekšējā punktā, lai padarītu tos vieglāk identificējamus. Gadījumos, kad tas ir attaisnots, dalībvalstis var arī aizliegt izmantošanas veidus, kas minēti 1. punktā, un likt attiecīgos produktus iznīcināt.
44. pants
Atcelšana
1. Regulas (EEK) Nr. 1618/70, Nr. 1972/78, Nr. 2394/84, Nr. 305/86, Nr. 1888/86, Nr. 2094/86, Nr. 2202/89, Nr. 2240/89, Nr. 3220/90 un Nr. 586/93, un Regulas (EK) Nr. 3111/93 un Nr. 1128/96 ar šo ir atceltas.
2. Regulu (EEK) Nr. 2676/90 piemēro produktiem, uz ko attiecas Regula (EK) Nr. 1493/1999. Regulas (EEK) Nr. 2676/90 pielikuma daļas 1.(5.), 3.(5.), 5.(3.2.), 12.(3.), 16.(3.), 18.(3.), 23.(3.), 25.(2.3.), 26.(3.), 27.(3.), 30.(3.), 37.(3.) un 40.(1.4.) ar šo ir atceltas no 2001. gada 1. augusta.
45. pants
Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī.
To piemēro no 2000. gada 1. janvāra.
Regula uzliek saistības kopumā un ir tieši piemērojama visās dalībvalstīs.
Briselē, 2000. gada 24. jūlijā

Labels: 15
17
6